2011. évi Kiegészítő melléklet

FŐVÁROSI GÁZMŰVEK ZRT.

EGYETEMES SZOLGÁLTATÓI ENGEDÉLYESI 
TEVÉKENYSÉGÉNEK

A 2011. ÜZLETI ÉVRŐL SZÓLÓ ÉVES BESZÁMOLÓJA 

1.
Engedélyesi beszámolók

A GET XIII. fejezete kötelezi az integrált földgázipari vállalkozást, hogy az éves beszámoló kiegészítő mellékletében, földgázipari tevékenységenként mutassa be az engedélyesi tevékenységekről összeállított beszámolókat, a mérlegeket és eredmény kimutatásokat.

A gazdasági események folyamatos könyvelése és az engedélyesi mérleg és eredménykimutatások összeállítása a Szétválasztási Szabályzatban rögzítettek szerint történik. Az egyetemes szolgáltatói engedélyesi tevékenységet támogató - nem engedélyes köteles tevékenységek köre - a belső szolgáltatások egyetemes szolgáltatói engedélyes felé történő elszámolásának rendje, az egyes támogató tevékenységek éves díjtételei Belső Megállapodásokban kerültek rögzítésre, oly módon kezelve ezen szolgáltatási tételeket, mintha független fél venné igénybe azokat.

Az engedélyesi tevékenységek éves jövedelmezőségét, a kapcsolódó vagyoni és pénzügyi helyzetet a tevékenységi mérlegek és eredménykimutatások mutatják be.

2.
Fővárosi Gázművek Zrt. Egyetemes szolgáltatói engedélyesi beszámolója 

A FŐGÁZ Zrt. egyetemes szolgáltatói engedélyesi tevékenységét a GET-ben meghatározott keretek között végezte, több mint 820 ezer fogyasztó részére történő gázszolgáltatással, a gázdíjak elszámolásával, személyes, postai, illetve telekommunikációs csatornákon ügyfélszolgálat biztosításával. 

A társaság 2011. január 13-tól az Emfesz Kft. kereskedelmi engedélyének visszavonását követően 3 hónapos időtartamra végső menedékesi ellátást biztosított idegen elosztási területen mintegy 77 ezer fogyasztónak. Április 13-tól az időközben megszerzett kibővített területi hatályú egyetemes szolgáltatói engedély birtokában egyetemes szolgáltatás keretében látjuk el a végső menedékesi ellátás során megszerzett fogyasztói kört.
A tevékenység jövedelmezősége, illetve az üzletági vagyon az alábbiak szerint alakult 2011-ben.

2.1. 
 Mérleg

2.1.1. Eszközök

Az egyetemes szolgáltatói engedélyes mérlegének főösszege 31.432.349 E Ft. 
A befektetett eszközök értéke 3.417 E Ft, amelyet a befektetett pénzügyi eszközök között nyilvántartott egyéb tartósan adott kölcsön tesz ki.

A belső szolgáltatások egyetemes szolgáltatói engedélyes felé történő elszámolásának része az ingó- és ingatlan eszközök bérlete, így tárgyi eszközzel és immateriális javakkal nem rendelkezik. 

A forgóeszközök értéke 28.725.221 E Ft. Ebből 2.918.162 E Ft a gázkészlet és az áruk között kimutatott közvetített szolgáltatások értéke, 20.805.200 E Ft a követelések állománya és 5.001.859 E Ft a pénzeszköz. 

A követelések állományának jelentős részét, 18.541.714 E Ft-ot, a gázértékesítésből származó vevői követelések képezik.

Az egyéb követelések között kimutattuk az államháztartással szembeni és egyéb követeléseket 2.263.486 E Ft összegben.

A pénzeszközök egyetemes szolgáltatói engedélyes mérlegében kimutatott állományának meghatározása a számviteli törvény által előírt bruttó/nettó indirekt cash-flow számítás alapján történt. 
Az aktív időbeli elhatárolások (2.703.711 E Ft) között mutattuk ki az árbevétellel kapcsolatos elhatárolásokat, valamint egyes költségeket érintő tételeket.

2.1.2.
Források

Az egyetemes szolgáltatói engedélyes saját tőkéjének összege negatív értéket mutat (-8.150.305 E Ft), ami az előző évek felhalmozódó veszteségének, valamint a tárgyévi veszteség jellegű eredmény hatása.

A céltartalék összege 1.660 E Ft, amely személyi jellegű ráfordításokkal és adókkal kapcsolatos képzést tartalmaz.

A kötelezettségek összege 34.978.133 E Ft, teljes mértékben rövid lejáratú, amelynek jelentősebb tételei a szállítóval szembeni tartozás 12.169.594 E Ft és egyéb kötelezettség 21.898.098 E Ft értékben, mely a személyi jellegű kifizetések adó- és járulékterheit, és egyéb költségvetéssel, adókkal kapcsolatos elszámolási kötelezettségeket, valamint 19.461.307 E Ft belső cash pool kötelezettség miatti tételt tartalmaz.

Passzív időbeli elhatárolások értéke összességében 4.602.861 E Ft. A bevételekkel kapcsolatos elhatárolás (2.583.083 E Ft) jelentősebb része az éves egyszeri leolvasás miatt volt szükséges, amit - a kiszámlázott és a fogyasztók által elfogyasztott hőmennyiség közti, az árbevételben is megjelenő - különbözet elszámolása okozott. A költségek passzív időbeli elhatárolásának (2.019.778 E Ft) az elosztási díjak elszámolása képezte a nagyobb részét.

Az egyetemes szolgáltatói engedélyesi mérleget a 8. sz. melléklet tartalmazza.

2.2.
Eredménykimutatás

Az egyetemes szolgáltatói engedélyes eredményének értékelése:

Az egyetemes szolgáltatói engedélyes 949.897 E m3 földgázt értékesített. Az egyetemes szolgáltatás értékesítési nettó árbevétele 108.278.624 E Ft volt, ebből a földgáz értékesítés árbevétele 107.824.496 E Ft az energiaadó fedezetével együtt, az egyéb tevékenységek árbevétele 454.128 E Ft. 

Az egyéb bevételek 3.938.144 E Ft-tal növelték az egyetemes szolgáltatói eredményt, jelentősebb részét a követelés értékesítés tette ki.
Az anyagjellegű ráfordítások költsége 105.413.017 E Ft, amelyből az eladott áruk és szolgáltatások költsége (gázvásárlás és kapcsolódó rendszerhasználati díjak) 100.625.030 E Ft és az igénybe vett szolgáltatások költsége 4.175.370 E Ft volt, amelyből az egyes támogató tevékenységek éves díja 3.564.446 E Ft-ot tett ki. Az egyéb szolgáltatások tárgyévben 610.924 E Ft-ot tettek ki.
Személyi jellegű ráfordítások között az engedélyesi tevékenység ellátásának biztosításához rendelt dolgozói állománnyal kapcsolatos költségek kerültek elszámolásra 342.626 E Ft értékkel.

Az egyéb ráfordítások egyenlege 8.722.101 E Ft, amelyben jelentősebb tételként szerepel a szénhidrogén-készletezési adó 2.002.045 E Ft, és az egyes ágazatokat érintő különadó 1.118.843 E Ft, energiaadó 312.075 E Ft, helyi iparűzési adó 162.426 E Ft, innovációs járulék 44.165 E Ft értékben, valamint tartalmazza az értékesített követelések nyilvántartás szerinti értékét 3.789.672 E Ft-tal, valamint a követelésekre elszámolt értékvesztést 1.097.080 E Ft-tal.  

Az üzemi/üzleti tevékenység 2.260.976 E Ft veszteséget mutat.

A pénzügyi műveletek eredménye 824.004 E Ft. 
Rendkívüli bevétel nem keletkezett, rendkívüli ráfordítások 7.050 E Ft értékben merültek fel. 

Adózás előtti eredményként az engedélyes 1.444.022 E Ft veszteséget realizált.
Az egyetemes szolgáltatói engedélyesi eredménykimutatást a 9. sz. melléklet tartalmazza.

A társaság - eleget téve a 19/2009. (I. 30.) Kormányrendelet 131.§ (1.-7.) foglaltaknak - a földgáz egyetemes szolgáltatói tevékenysége pénzügyi biztosítékaként a rendelkezésre álló hitelkeret terhére 500.000 E Ft-ot zároltatott.

Budapest, 2012. február 4.
Koncz László
vezérigazgató
FŐVÁROSI GÁZMŰVEK ZRT.

KERESKEDELMI ENGEDÉLYES TEVÉKENYSÉGÉNEK 
A 2011. ÜZLETI ÉVRŐL SZÓLÓ ÉVES BESZÁMOLÓJA 

1.
Kereskedelmi engedélyes beszámoló

A GET XIII. fejezete kötelezi az integrált földgázipari vállalkozást, hogy az éves beszámoló kiegészítő mellékletében, földgázipari tevékenységenként mutassa be az engedélyesi tevékenységekről összeállított beszámolókat, a mérlegeket és eredmény kimutatásokat.

A Társaság 2009-től kereskedelmi engedélyes és egyetemes szolgáltatói engedéllyel is rendelkezik.

A gazdasági események folyamatos könyvelése és a kereskedelmi engedélyesi mérleg és eredménykimutatások összeállítása a Szétválasztási Szabályzatban rögzítettek szerint történik. A kereskedelmi engedélyesi tevékenységet támogató nem engedélyköteles tevékenységek elszámolásának rendje és az egyes támogató tevékenységek éves díjtételei Belső Megállapodásban kerültek rögzítésre, oly módon kezelve ezen szolgáltatási tételeket, mintha független fél venné igénybe azokat.

A kereskedelmi engedélyesi tevékenység éves jövedelmezőségét, a kapcsolódó vagyoni és pénzügyi helyzetet a tevékenységi mérlegek és eredménykimutatások mutatják be.
A FŐGÁZ Zrt. a GET-ben meghatározott keretek között gyakorolja a földgáz-kereskedelmi engedélyesi tevékenységet, beleértve a határon keresztüli földgázszállító-vezetékhez való hozzáférést, a törvény szerinti, nyilvántartásba vett feljogosított fogyasztói (ügyfelei) vonatkozásában. 

A tevékenység jövedelmezősége, illetve az üzletági vagyon az alábbiak szerint alakult 2011-ben.

1.1. 
 Mérleg

1.1.1. Eszközök

A kereskedelmi engedélyesi tevékenység mérlegének főösszege 76.826.054 E Ft.

A befektetett eszközök értéke 6.497 E Ft, amelyet a befektetett pénzügyi eszközök között nyilvántartott egyéb tartósan adott kölcsön tesz ki.

A belső szolgáltatások kereskedelmi engedélyes felé történő elszámolásának része az ingó- és ingatlan eszközök bérlete, így tárgyi eszközzel és immateriális javakkal nem rendelkezik. 

A forgóeszközök értéke 69.217.792 E Ft. Ebből 29.084.008 E Ft az árukészlet, amely áruként a gáztárolóban lévő gázmennyiség értékének felel meg. 
A 35.033.899 E Ft a követelések állománya és 5.099.885 E Ft a pénzeszköz.

A követelések állományának jelentős részét, 33.321.238 E Ft-ot, a gázértékesítésből származó vevői követelések képezik.

Az egyéb követelések között kimutatjuk 679.983 E Ft értékben az államháztartással szembeni és egyéb követeléseket.

A pénzeszközök kereskedelmi engedélyesi mérlegében kimutatott állományának meghatározása a számviteli törvény által előírt bruttó/nettó indirekt cash-flow számítás alapján történt. Mértékét jelentősen meghatározza, hogy az engedélyesek egymással szembeni követelései, illetve kötelezettségei fordulónappal a belső elszámolásban kiegyenlítésre kerültek.

A bevételek aktív időbeli elhatárolása (7.601.765 E Ft) között mutattuk ki a gáz árbevétellel kapcsolatos elhatárolásokat.
A költségek, ráfordítások, aktív időbeli elhatárolása a tárgyév végén 1.374.025 E Ft. 

1.1.2.
Források

A kereskedelmi engedélyes saját tőkéjének összege pozitív értéket (50.000 E Ft) mutat, ami a kereskedelmi üzletág jegyzett tőkéje.

A céltartalék összege 528 E Ft, amely a személyi jellegű ráfordításokkal kapcsolatos képzést tartalmazza.

A kötelezettségek összege 73.026.828 E Ft, teljes mértékben rövid lejáratú, amelynek jelentősebb tétele a szállítóval szembeni tartozás 23.482.559 E Ft értékben. Az egyéb kötelezettségek 48.929.506 E Ft-os értéke 40.653.191 E Ft belső cash pool kötelezettség mellett személyi jellegű kifizetések adó- és járulékterheit, és egyéb költségvetéssel, adókkal kapcsolatos elszámolási kötelezettségeket is tartalmaz.

Passzív időbeli elhatárolások értéke összességében 3.748.698 E Ft. A bevételekkel kapcsolatos elhatárolás (2.015.082 E Ft) jelentősebb része a tárgyidőszakot követő időszakra kiszámlázott alap és teljesítménydíjak értéke, valamint a fedezeti ügyletek tárgyidőszakot követő időszakot érintő nyereség jellegű különbözete. A költségek passzív időbeli elhatárolása (1.733.616 E Ft) legnagyobb részét a fedezeti ügyletek tárgyidőszakot érintő veszteség jellegű különbözetének elszámolása képezi.

A kereskedelmi engedélyesi mérleget a 10. sz. melléklet tartalmazza.

1.2.
Eredménykimutatás

A kereskedelmi engedélyesi tevékenység értékesítés nettó árbevétele 135.492.381 E Ft volt, ebből a földgáz értékesítés árbevétele 135.349.114 E Ft az energiaadó fedezetével együtt, az egyéb tevékenységek árbevétele 143.267 E Ft. 

Az egyéb bevételek 751.137 E Ft-tal növelték a kereskedelmi eredményt.

Az anyagjellegű ráfordítások költsége 119.755.443 E Ft, amelyből az eladott áruk költsége (gázvásárlás) 102.168.247 E Ft, az igénybe vett szolgáltatások költsége 17.481.207 E Ft volt, amelyből az egyes támogató tevékenységek éves díja     769.443 E Ft-ot tett ki. Az egyéb szolgáltatások tárgyévben 102.602 E Ft-ot tettek ki.
Személyi jellegű ráfordítások között a kereskedelmi engedélyesi tevékenység ellátásának biztosításához rendelt dolgozói állománnyal kapcsolatos költségek kerültek elszámolásra 518.526 E Ft értékkel.

Az egyéb ráfordítások egyenlege 8.218.375 E Ft, amelyben jelentősebb tételként szerepel az energiaadó ráfordítás 3.297.685 E Ft, a szénhidrogén-készletezési adókötelezettség 2.180.400 E Ft, az ágazati különadó 1.399.198, a helyi iparűzési adó 578.255 E Ft, az innovációs járulék 29.686 E Ft, valamint a követelésekre elszámolt értékvesztés 384.293 E Ft értékben.
Az üzemi/üzleti tevékenység 7.751.174 E Ft nyereséget mutat.

A pénzügyi műveletek eredménye -2.756.152 E Ft, amely többek között tartalmazza a kötelezettségek és követelések elszámolt 1.540.878 E Ft árfolyamnyereségét és 2.366.874 E Ft veszteségét, és a kereskedelmi engedélyes által fizetett 1.467.017 E Ft összegű belső cash-pool kamatot is.

Rendkívüli ráfordítások 537.684 E Ft összegben keletkeztek.
A társaság élt a látvány-csapatsportok támogatása miatt igénybe vehető adókedvezmény lehetőségével. Ezen támogatások teszik ki a rendkívüli ráfordítások jelentős részét. 

Adózás előtti eredményként a kereskedelmi engedélyes 4.457.338 E Ft nyereséget realizált.

A kereskedelmi engedélyesi eredménykimutatást a 10. sz. melléklet tartalmazza.

A társaság - eleget téve a 19/2009. (I. 30.) Kormányrendelet 131.§ (1.-7.) foglaltaknak - a földgáz kereskedelmi engedélyesi tevékenysége pénzügyi biztosítékaként a rendelkezésre álló hitelkeret terhére 500.000 E Ft-ot zároltatott.

Budapest, 2012. február 4.
Koncz László
vezérigazgató
FŐVÁROSI GÁZMŰVEK ZRT.

NEM ENGEDÉLYKÖTELES TEVÉKENYSÉGÉNEK

A 2011. ÉVRŐL SZÓLÓ ÉVES BESZÁMOLÓJA 

1.
Nem engedélyköteles tevékenység beszámolója

2009-től a Fővárosi Gázművek Zrt. keretein belül három üzletág működik, az ún. egyetemes szolgáltatói engedélyesi, a kereskedelmi engedélyesi és a FŐGÁZ Cégcsoportot kiszolgáló ún. támogatói tevékenység, amely nem engedélyköteles. Ezen szolgáltatások igénybevételét az ún. SLA-k szabályozzák, a külső, de a cégcsoporthoz tartozó társaságokkal kötött szerződések, valamint az egyetemes szolgáltatói, illetve a kereskedelmi üzletággal kötött belső megállapodások formájában. A szolgáltatás ellátásához szükséges eszközök, források, bevételek és ráfordítások a Fővárosi Gázművek Zrt. nem engedélyköteles tevékenységéhez kerültek hozzárendelésre. A belső megállapodásban foglaltak belső számlák alapján kerülnek érvényesítésre. Az évközi gazdasági események nem engedélyesi tevékenységhez rendelése közvetlenül megtörténik. 
2011. évre vonatkozóan a nem engedélyköteles tevékenység éves jövedelmezőségét, a kapcsolódó vagyoni és pénzügyi helyzetet a mérleg és eredménykimutatás alakulása mutatja be.

2.
A mérleghez kapcsolódó kiegészítések

2.1
Eszközök alakulása

A nem gázipari tevékenység mérlegének főösszege 107.676 M Ft.

A befektetett eszközök értéke 36.086 M Ft, a FŐGÁZ Zrt. befektetett eszközértékének 99,97 %-a. Ebből az immateriális javak és tárgyi eszközök     12.819 M Ft-ot tesznek ki, mely érték az eszközök nem engedélyesi tevékenységhez való átsorolása miatt megegyezik a FŐGÁZ Zrt. éves beszámolójában szereplő értékkel. A tárgyi eszközök értékének alakulása a társasági szintű beszámolóban részletezve megtalálható.

A befektetett pénzügyi eszközök értéke 23.267 M Ft, melyből 23.216 M Ft más gazdasági társaságokban lévő részesedés, amely megegyezik a társasági szintű beszámolóban kimutatott részesedés értékével. Ezen kívül itt került kimutatásra az egyéb tartósan adott kölcsönök között a dolgozóknak nyújtott lakásépítési- és részvényvásárlási kölcsön azon része, mely a dolgozók szervezeti besorolása alapján a nem engedélyköteles tevékenység elszámolásához kapcsolódnak.

A forgóeszközök értéke 70.081 M Ft, ami a FŐGÁZ Zrt. forgóeszköz értékének 66,13 %-át teszi ki. 

A készletérték 22 M Ft, a FŐGÁZ Zrt. készletértékének 0,07 %-a, ebből 15 M Ft a közvetített szolgáltatás értéke. 

A követelések között (melynek összértéke 65.529 M Ft) 4.610 M Ft a kapcsolt vállalkozással szembeni követelés, amelynek tartalmi elemeit a FŐGÁZ Zrt. 2011. évi éves beszámolója részletezi.

A belső számvitelben elkülönített egyetemes szolgáltatói, kereskedelmi és nem engedélyköteles tevékenységek egymással szemben fennálló követelései illetve kötelezettségei az üzletági mérlegekben bemutatásra kerültek, így azok halmozódást mutatnak a FŐGÁZ Zrt. egészét tekintve. A halmozódások összevont egyenlege nulla.

Az egyéb követelések értéke 60.462 M Ft, melyből a legjelentősebb 60.114 M Ft a belső cash pool követelés miatti tétel.

A pénzeszközök nem engedélyköteles tevékenységi mérlegében kimutatott állományának meghatározása a számviteli törvény által előírt bruttó/nettó indirekt cash-flow számítás alapján történt. Értéke 4.530 M Ft.
Az aktív időbeli elhatárolások záró állománya 1.509 M Ft. Ez a társasági szinten elszámolt 10.438 M Ft aktív időbeli elhatárolás értékének 14,46 %-át teszi ki. Tételei a FŐGÁZ Zrt. beszámolójában felsoroltakkal egyezőek, értéke a nem engedélyköteles tevékenységet megillető rész, továbbá az üzletágak közötti belső elszámolás miatti év végi elhatárolások.

2.2
Források alakulása

A jegyzett tőke értéke 30.998 M Ft, mely a társasági szintű érték 96,13%-a.

A tőketartalék összege 3.551 M Ft. Lekötött tartalékot 141 M Ft értékben képeztünk.

A céltartalék 5.721 M Ft, a társasági szintű érték 99,96 %-a. 
A kötelezettségek összege 53.885 M Ft, amely a 99.846 M Ft társasági szintű kötelezettség értékének 53,97 %-a. A rövid lejáratú kötelezettségek állományából (53.885 M Ft) 1.467 M Ft szállítói kötelezettség. Az egyéb kötelezettségek legjelentősebb tétele a 2011. év eredménye után tervezett osztalék, valamint bér- és adófizetési kötelezettségek.

Passzív időbeli elhatárolásként azok a költségek és bevételek kerültek kimutatásra, melyek a nem gázipari tevékenységet közvetlenül érintik, 5.086 M Ft értékben.

Ez a FŐGÁZ Zrt.-nél képzett 12.059 M Ft passzív időbeli elhatárolás 42,17 %-ának felel meg.

Ebből bevételek passzív időbeli elhatárolása 603 M Ft, mely főként a kapcsolt vállalkozásokkal (támogatói szolgáltatások miatt) elszámolt bevétel. A költségek, ráfordítások passzív időbeli elhatárolása 650 M Ft, a 2011. évi személyi jellegű ráfordítások fedezete és egyéb költségek valós bemutatása miatti tétel. A társasági szinten halasztott bevételként kimutatott fejlesztési és beruházási hozzájárulások, a kapcsolódó eszközök nem engedélyesi tevékenységhez rendelésével, szintén itt kerülnek kimutatásra 3.833 M Ft értékben.

3. Eredménykimutatáshoz kapcsolódó kiegészítések

A nem engedélyköteles tevékenység belföldi értékesítésének nettó árbevétele   10.324 M Ft. Ebből 51,85 %-ot tesz ki a társasági szintű beszámolóban is bemutatott, leányvállalatoknak nyújtott szolgáltatások bevétele 5.353 M Ft értékben. A nettó árbevételből 3.303 M Ft az egyetemes szolgáltatói engedélyes, 769 M Ft pedig a kereskedelmi engedélyes részére végzett belső szolgáltatások árbevétele. Ezek a tételek társasági szinten halmozódást jelentenek, kiszűrésük az engedélyesi eredménykimutatások anyagjellegű ráfordításaival szemben történt meg. A fennmaradó 899 M Ft a bérbeadási tevékenység, az egyéb és a közvetített szolgáltatás bevételéből tevődik össze. 

Az egyéb bevételek értéke 217 M Ft-tal járult hozzá a tevékenységi eredményhez.

Az anyagjellegű ráfordítások értéke 4.306 M Ft, melynek legjelentősebb tétele az igénybevett szolgáltatások értéke (3.654 M Ft). 

A személyi jellegű ráfordítások értéke 3.583 M Ft volt, mint a támogatói és egyéb tevékenység ellátásának biztosításához rendelt dolgozói állomány bérköltsége, személyi jellegű kifizetési és bérjárulékai. Ez a társasági szintű ráfordítás 80,62 %-nak felel meg.

Az amortizációs költség 1.908 M Ft.

Az egyéb ráfordítások összege 387 M Ft, melyet legnagyobb részben a céltartalékokkal, tárgyi eszközökkel és adókkal kapcsolatos elszámolások tesznek ki. 

Az üzemi/üzleti eredmény így 357 M Ft-ot tesz ki, amely a belső elszámolások miatti halmozódást nem tartalmaz.

A pénzügyi műveletek eredménye 5.085 M Ft, legjelentősebb tétele a kapcsolt vállalkozásoktól kapott osztalék. Tekintettel arra, hogy az anya- és leányvállalatok között cash-pool rendszer működik, ez a cash-pool tevékenység a nem engedélyköteles tevékenységhez van sorolva. Az üzletágak közötti belső cash-pool nyilvántartás alapján 2.145 M Ft összegű kamatbevétel került elszámolásra.

A szokásos vállalkozási eredmény 5.442 M Ft-ot tesz ki.

A rendkívüli eredmény 208 M Ft, mellyel az adózás előtti eredmény 5.650 M Ft. 
A társaság élt a látvány-csapatsportok támogatása miatt igénybe vehető adókedvezmény lehetőségével. Ezen támogatások teszik ki a rendkívüli ráfordítások jelentős részét.
A nem engedélyköteles tevékenység mérleg- és eredmény kimutatását a 12-13. sz. mellékletek  tartalmazzák. 
Budapest, 2012. február 4.

Koncz László
vezérigazgató

